Helle Bonnesen (KF), 2026-02-04:
Tak for ordet, og tak til Alternativet for et inspirerende beslutningsforslag, som jeg måske nærmest vil kalde et erhvervspolitisk valgoplæg fra Alternativet, og med alle de valgrygter, vi i den her tid hører, er det så fuldt ud forståeligt.
Forslaget kommer med 11 initiativer eller teser til, hvordan vi kan sikre rammerne for bæredygtige virksomheder i fremtiden, og vi skal jo ikke så dybt ned i de her 11 teser, før det ret tydeligt fremstår, at vi ideologisk er forskellige steder.
Så derfor kan jeg også allerede nu røbe, at Det Konservative Folkeparti ikke kommer til at støtte forslaget.
Vi mener, at forslaget bruger virksomheder som redskaber til at opfylde politiske og moralske mål, hvor staten aktivt sætter rammerne for bestemte virksomhedstyper og man måske fravælger andre, og det kan have rigtig store konsekvenser for konkurrenceevnen.
Men når vi nu kigger på de ting, der er i forslaget, så er der jo faktisk nogle dele, hvor vi allerede er i gang eller vi i hvert fald forsøger at være i gang med mere eller mindre succes.
Lad os tage det her med en forrang til bæredygtige virksomheder, hvor vi jo lige nu kæmper med at få et bæredygtighedsdirektiv til at fungere, og der er blevet sat rigtig mange ressourcer ind på det, og det ville være modstridende at skulle foreslå en endnu større brug eller en udbygning af det, før vi har fået det nuværende til at fungere, og det har jo noget tid for sig.
Derudover vil det lægge et yderligere pres på netop de små og mellemstore virksomheder, som ikke har de samme naturlige ressourcer til at bevise deres bæredygtighed, mens vi altså vel at mærke også kæmper for overhovedet at få det her direktiv til at fungere.
Så er der eksemplet med producentansvaret, som jo lige nu bliver forhandlet i Miljø- og Ligestillingsministeriet, hvor vi er i gang med at reparere på det.
Jeg tror, der var en før mig, der sagde, at vi har fået en god start, og jeg vil sige, at vi har fået en start, og der er også rigtig lang tid til, at vi kan få det implementeret.
Så jeg synes også, at vi her skulle fokusere på at få det eksisterende arbejde til at fungere, inden vi tilfører nyt, og måske kigge på nogle af de ting, som i den forbindelse er blevet overset, eller som det er svært at gå til, f.eks. handelsplatformene, som jo i høj grad giver en kæmpe konkurrence til danske virksomheder.
Der er så det med en demokratisk virksomhedsdrift.
Vi har jo for et par år siden netop vedtaget en lovgivning, hvor vi tillader det i forbindelse med medarbejderejede virksomheder, og det er lige startet her den 1. januar, tror jeg det var, hvor man også har fokus på at få rådgivning og vejledning med som en central del af det.
Så der er nogle af de spor, der er parallelle, og hvor vi allerede forsøger at gøre mange af de ting, der er sat i gang.
Derfor synes vi ikke, at man behøver at sætte yderligere målsætninger for at nå det, som man i forvejen arbejder på.
Så vil jeg dog også lige påpege noget.
Det er en meget konkret udfordring, og den diskuterer vi gerne videre, og det er et kæmpeproblem, især for små og mellemstore virksomheder og ikke mindst i forbindelse med offentlige udbud.
Men alt i alt fremstår det samlede forslag med for mange tidsler til, at vi kan sige ja til det, og vi mener så også, at en helt separat problematik er finansieringen af det, som også mangler.
Så vi kommer altså ikke til at støtte forslaget.